NWU-klasse hervat; vier vas oor petrolbommeBetogers op die NWU se Mafikeng-kampus. Foto: Twitter via @tlhogiTwin Klasse op die Noordwes-Universiteit (NWU) se Mafikeng-kampus het Woensdagoggend hervat nadat betogers die universiteit Maandag tot stilstand gebring het. Koos Degenaar, kampuswoordvoerder, het aan Maroela Media gesê die onrus het begin toe ŉ groep betogers, wat glo deel van die EFF studente-afvaardiging is, Maandagoggend klasse ontwrig en kampuseiendom gevandaliseer het. “Die dissiplinêre verhoor van Benz Mabengwane, voorsitter van die institusionele verteenwoordigende studenteraad, het 09:00 die oggend begin en die groep het uit protes daarteen betoog,” het Degenaar gesê. Mabengwane is dissiplinêr verhoor nadat hy vroeër vanjaar ŉ hofinterdik verontagsaam het wat hom verbied het om die registrasieproses by die universiteit te ontwrig. “Die groep betogers was nie almal studente wat op die kampus studeer nie. Hulle het van ander plekke af gekom om aan die betoging deel te neem,” het Degenaar gesê. “Hulle het klippe na die administratiewe gebou gegooi en aansienlike skade aangerig. In ŉ stadium het die groep van die EFF en ander studente met mekaar slaags geraak en die president van die EFF studente-afvaardiging se been is in die proses gebreek. Hy is hospitaal toe geneem,” het hy gesê. Volgens Degenaar het die betogings Dinsdagoggend voortgegaan toe ŉ petrolbom na een van die veiligheidsvoertuie op die kampus gegooi is en dit heeltemal uitgebrand het. ŉ Petrolbom is ook deur ŉ venster van die beursleningsgebou gegooi en het aansienlike skade aangerig. “Vier studente is in hegtenis geneem in verband met die gooi van petrolbomme. Hulle het Dinsdag in die hof verskyn en is op eie verantwoordelikheid vrygelaat. Hulle moet op 19 April weer in die hof verskyn,” het Degenaar gesê. Maroela Media het intussen verneem enkele studente wil uit vrees vir hul veiligheid nie na die Mafikeng-kampus terugkeer nie en het versoek om hul studies op die universiteit se Potchefstroom-kampus voort te sit. Degenaar het gesê hy is nie bewus hiervan nie, maar verstaan daar kan wel individue wees wat sal versoek om na die Potch-kampus oorgeplaas te word. “Ons het veiligheid op die [Mafikeng]-kampus aansienlik verskerp en monitor deurlopend die situasie. Vandag [Woensdag] was daar nog geen voorvalle van geweld nie en klasse gaan voort soos normaal,” het hy gesê. Degenaar het ook gesê Mabengwane se dissiplinêre verhoor is gefinaliseer ten spyte van die betogings en die uitslag van die verhoor sal binnekort bekendgemaak word.